Maior et pares communie Senonensis, omnibus ad quos presentes littere pervenerint, salutem et obsequium. Notum fieri volumus presentibus et futuris quod, cum dissensio esset inter homines domini nostri regis Francorum qui sunt apud Pontes-super-Yonam, et capitulum Beati-Stephani Senonensis, pro banno capituli quem homines illi in vendendo vino non observabant, tandem, de mandato domini nostri regis Francorum, ita res diffinita est per servientes regis, scilicet Petrum de Orbet, Fulconem de Tranne, Daimbertum Bucherium, Hatonem, Garnerium Borrel, super quos dominus rex Francorum hoc posuit terminandum: Quod antequam bannum canonicorum incipiat, octo diebus ante, in ecclesia publice dicetur quod bannum incipere debet, et ex tunc omnes preparabunt se ad observationem banni: ita quod si infra primam septimanam banni remanserit aliquid de vino quod prius ceperat vendi, tota prima septimana bannum poterit vendi absque contradictione; ita tamen quod non possit in dolio aliquid ab aliquo addi; et id tantum quod erat residuum in dolio in initio banni, sola prima septimana poterit vendi; et si aliquis modo suspectus fuerit, per juramentum se excusabit, si canonici hoc voluerint, vel eorum servientes. Si vero post primam septimanam elapsam aliquis inventus fuerit aliquid vini vendens, sive de novo, sive de residuo, canonici liberam facultatem habebunt faciendi de vino et dolio quicquid voluerint, vel servientes eorum, et ille tenebitur emendare. Et hoc per fidelitatem suam et super juramenta sua ordinaverunt et diffinierunt hii, super quos dominus rex Francorum rem ipsam posuerat terminandam. Et hoc cognitum fuit in presentia domini nostri, Senonensis archiepiscopi. Et ut hoc ratum habeatur, nos litteris annotatum sigillo nostro munivimus, anno incarnati Verbi Mº Cº LXXXº IXº; regnante domino Philippo, rege nostro.